Document ID: 31999D0724

ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Οκτωβρίου 1999
για την τροποποίηση του παραρτήματος ΙΙ της οδηγίας 92/118/ΕΟΚ του Συμβουλίου για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο 1 του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ
[κοινοποιηθείσα υπό τον αριθμό Ε(1999) 3493]
(Κείμενο που παρουσιάζει ενδιαφέρον για τον ΕΟΧ)
(1999/724/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο 1, του παραρτήματος Α, της οδηγίας 89/662/ΕΟΚ και όσον αφορά τους παθογόνους παράγοντες, της οδηγίας 90/425/ΕΟΚ(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 15 παράγραφος 2,
Εκτιμώντας:
(1) ότι τώρα καταρτίζονται ειδικοί κανόνες που πρέπει να εφαρμόζονται για την παρασκευή ζελατίνης που προορίζεται για φαρμακευτική, καλλυντική ή άλλη τεχνική χρήση και σε ιατροτεχνολογικά προϊόντα· ότι, επομένως, ο κανονισμός για τα προϊόντα αυτά μπορεί να αποκλειστεί από το πεδίο της παρούσας απόφασης·
(2) ότι πρέπει να καθοριστούν ειδικοί υγειονομικοί όροι για την παρασκευή ζελατίνης που προορίζεται για κατανάλωση από τον άνθρωπο· ότι, υπό τον όρο ότι οι εν λόγω όροι είναι ίδιοι για τη ζελατίνη που προορίζεται για κατανάλωση από τον άνθρωπο και για τη ζελατίνη που δεν προορίζεται για κατανάλωση από τον άνθρωπο, και, υπό τον όρο ότι οι συνθήκες υγιεινής είναι επίσης οι ίδιες, και τα δύο είδη ζελατίνης μπορούν να παραχθούν ή/και να αποθηκευθούν στην ίδια εγκατάσταση·
(3) ότι πρέπει να καθορισθούν οι απαιτήσεις σε θέματα έγκρισης, καταχώρησης, επιθεώρησης και υγιεινής τις οποίες πρέπει να πληρούν οι εγκαταστάσεις οι οποίες παρασκευάζουν ζελατίνη· ότι ορισμένοι υγειονομικοί όροι που αναφέρονται στην οδηγία 77/99/ΕΟΚ του Συμβουλίου, της 21ης Δεκεμβρίου 1976, περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας και ορισμένων άλλων προϊόντων ζωικής προέλευσης(3), όπως τροποποιήθηκε τελευταία από την οδηγία 97/76/ΕΚ(4) και στην οδηγία 93/43/ΕΟΚ του Συμβουλίου, της 14ης Ιουνίου 1993, για την υγιεινή των τροφίμων(5), αφορούν την παρασκευή ζελατίνης·
(4) ότι η επιστημονική συντονιστική επιτροπή διατύπωσε γνώμη σχετικά με την ασφάλεια της ζελατίνης στις 26 και 27 Μαρτίου 1998, η οποία ενημερώθηκε στις 18 και 19 Φεβρουαρίου 1999· ότι στην εν λόγω γνώμη δίνεται απάντηση στο ερώτημα, υπό ποιες συνθήκες προέλευσης του υλικού ή/και είδους υλικού που χρησιμοποιείται ή/και μεθόδων παραγωγής η ζελατίνη που προορίζεται για κατανάλωση από τον άνθρωπο μπορεί να θεωρηθεί απαλλαγμένη από τη μολυσματικότητα της σπογγώδους εγκεφαλοπάθειας των βοοειδών (ΣΕΒ)· ότι, στη γνώμη αυτή, η επιστημονική συντονιστική επιτροπή διακρίνει τα προτεινόμενα μέτρα μεταξύ των διαφόρων κατηγοριών γεωγραφικής επικινδυνότητας· ότι η τελική εφαρμογή μπορεί να πραγματοποιηθεί μετά την κατάταξη χωρών και περιοχών· ότι στις 21 Μαΐου 1999, στη γενική σύνοδο της επιτροπής του διεθνούς γραφείου επιζωοτιών (ΔΓΕ), ενεκρίθη πρόταση της επιτροπής του κώδικα υγείας ζώων του ΔΓΕ σχετικά με τα κριτήρια για τον καθορισμό του καθεστώτος ΣΕΒ μιας χώρας ή ζώνης· ότι σύμφωνα με τη διαδικασία που θεσπίζεται στη σύσταση 98/477/ΕΚ της Επιτροπής, της 22ας Ιουλίου 1998, σχετικά με τις αναγκαίες πληροφορίες που πρέπει να συνοδεύουν τις αιτήσεις για την αξιολόγηση του επιδημιολογικού καθεστώτος μιας χώρας σε σχέση με τις μεταδοτικές σπογγώδεις εγκεφαλοπάθειες(6), ορισμένα κράτη μέλη και τρίτες χώρες υπέβαλαν τα απαραίτητα στοιχεία που θα επιτρέψουν την αξιολόγηση της γεωγραφικής επικινδυνότητάς τους· ότι, υπό το πρίσμα της πρόσφατης ανάπτυξης του κώδικα του ΔΓΕ σχετικά με τη ΣΕΒ, εν αναμονή της ανωτέρω επιστημονικής αξιολόγησης και της επακόλουθης απόφασης, η έναρξη ισχύος των κανόνων για την παραγωγή ζελατίνης που προέρχεται από τα οστά μηρυκαστικών αναστέλλεται έως ότου μπορεί να εφαρμοστεί η κοινοτική νομοθεσία όσον αφορά την κατάταξη χωρών και περιοχών σε σχέση με το καθεστώς τους για την ΣΕΒ· ότι η Επιτροπή θα αρχίσει τη διαδικασία για την έναρξη ισχύος των κανόνων για την παραγωγή ζελατίνης που προέρχεται από τα οστά μηρυκαστικών χωρίς καθυστέρηση μετά την έγκριση της κοινοτικής νομοθεσίας όσον αφορά την κατάταξη χωρών και περιοχών σε σχέση με το καθεστώς τους για την ΣΕΒ·
(5) ότι η Επιτροπή ενέκρινε την απόφαση 97/534/ΕΚ(7), όπως τροποποιήθηκε τελευταία από την απόφαση 98/745/ΕΚ του Συμβουλίου(8), σχετικά με την απαγόρευση της χρήσης υλικών που παρουσιάζουν κίνδυνο από άποψη μεταδοτικών σπογγωδών εγκεφαλοπαθειών·
(6) ότι η Επιτροπή ενέκρινε την απόφαση 98/272/ΕΚ(9) για την επιδημιολογική παρακολούθηση των μεταδοτικών σπογγωδών εγκεφαλοπαθειών και για την τροποποίηση της απόφασης 94/474/ΕΚ· ότι η απόφαση αυτή θεσπίζει μέτρα που εφαρμόζονται σε περίπτωση υποψίας παρουσίας μεταδοτικής σπογγώδους εγκεφαλοπάθειας (ΜΣΕ) σε ζώα·
(7) ότι ο κώδικας υγείας ζώων του ΔΓΕ σχετικά με τη ΣΕΒ (Κώδικας ΔΓΕ για τη ΣΕΒ) εγκρίθηκε στη γενική σύνοδο του ΔΓΕ στο Παρίσι στις 29 Μαΐου 1998· ότι το άρθρο 3.2.13.3 του εν λόγω κώδικα συνιστά ότι, εάν η ζελατίνη και το κολλαγόνο παρασκευάζονται αποκλειστικά από δέρματα τα οποία προέρχονται από υγιή ζώα, η κτηνιατρική υπηρεσία μπορεί να επιτρέψει, χωρίς περιορισμό, την εισαγωγή και τη διαμετακόμιση στο έδαφός της της εν λόγω ζελατίνης και του κολλαγόνου, ανεξάρτητα από το τι ισχύει στις χώρες εξαγωγής· ότι το άρθρο 3.2.13.15 του κώδικα αυτού προτείνει τους όρους προέλευσης και μεταποίησης βάσει των οποίων μπορούν να τεθούν σε εμπορία η ζελατίνη και το κολλαγόνο που παρασκευάζονται από οστά·
(8) ότι η ζελατίνη παρασκευάζεται από οστά, δέρματα οικόσιτων μηρυκαστικών και θηραμάτων, δέρματα, τένοντες και μύες χοίρων και πουλερικών, και δέρματα και οστά ιχθύων· ότι η σφαγή των βοοειδών στο σφαγείο, υπό εποπτεία και βάσει των κανόνων υγιεινής, αποτρέπει τη μόλυνση των δερμάτων με υλικό που ενέχει κινδύνους όσον αφορά τις μεταδοτικές σπογγώδεις εγκεφαλοπάθειες· ότι πρέπει οι εν λόγω πρώτες ύλες να προέρχονται από υγιή ζώα και κατά τη συλλογή, τη μεταφορά, την αποθήκευση και τους χειρισμούς να τηρούνται οι κανόνες υγιεινής· ότι προκειμένου να εξασφαλισθεί ο εντοπισμός προέλευσης των εν λόγω πρώτων υλών είναι σκόπιμο τα κέντρα συλλογής και τα βυρσοδεψεία που πρόκειται να προμηθεύουν τις εν λόγω πρώτες ύλες να είναι εγκεκριμένα και καταχωρημένα· ότι, επιπλέον, είναι σκόπιμο να καταρτιστεί ένα υπόδειγμα εμπορικού εγγράφου το οποίο θα συνοδεύει τις εν λόγω πρώτες ύλες, κατά τη διαμετακόμιση, τη στιγμή παράδοσης στα κέντρα συλλογής και στα βυρσοδεψεία καθώς και στις εγκαταστάσεις μεταποίησης ζελατίνης·
(9) ότι στην προαναφερόμενη γνώμη, η επιστημονική συντονιστική επιτροπή συνιστά οι παρασκευαστές ζελατίνης να εφαρμόζουν και να τηρούν τις διαδικασίες ανάλυσης επικινδυνότητας των κρίσιμων σημείων ελέγχου (HACCP)· ότι τα μέτρα που αφορούν τους ελέγχους για τις εγκαταστάσεις που προβλέπονται στο άρθρο 7 της οδηγίας 77/99/ΕΟΚ εφαρμόζονται στους ελέγχους που πραγματοποιούνται από τις εγκαταστάσεις που παράγουν ζελατίνη σύμφωνα με το άρθρο 4 παράγραφος 2 της οδηγίας 92/118/ΕΟΚ·
(10) ότι πρέπει να καθοριστούν κανόνες για τα τελικά προϊόντα ώστε να εξασφαλιστεί ότι τα εν λόγω προϊόντα δεν έχουν μολυνθεί από ουσίες ή μικροοργανισμούς που παρουσιάζουν κίνδυνο για την υγεία των καταναλωτών· ότι, εν αναμονή επιστημονικής αξιολόγησης των κανόνων αυτών, πρέπει να συμπεριληφθούν προσωρινά οι κανόνες που είναι γενικώς αποδεκτοί σε θέματα μόλυνσης·
(11) ότι πρέπει να καθοριστούν οι απαιτήσεις όσον αφορά τη συσκευασία, την αποθήκευση και τη μεταφορά των τελικών προϊόντων·
(12) ότι είναι αναγκαίο να θεσπιστούν ειδικοί υγειονομικοί κανόνες που θα διέπουν την εισαγωγή πρώτων υλών που προορίζονται για την παραγωγή ζελατίνης που προορίζεται για κατανάλωση από τον άνθρωπο και ζελατίνη που προορίζεται για κατανάλωση από τον άνθρωπο· ότι, όταν είναι δυνατόν να αναγνωριστούν όροι που παρέχουν παρόμοιες εγγυήσεις, μια τρίτη χώρα μπορεί να υποβάλει προς εξέταση από την Επιτροπή πρόταση σχετικής αναγνώρισης·
(13) ότι η έγκριση ειδικών κανόνων για την παραγωγή ζελατίνης γίνεται με την επιφύλαξη της έγκρισης κανόνων για την οργάνωση της πρόληψης και του ελέγχου των μεταδοτικών σπογγωδών εγκεφαλοπαθειών·
(14) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η δεύτερη περίπτωση του κεφαλαίου 2 του παραρτήματος ΙΙ της οδηγίας 92/118/ΕΟΚ καταργείται.
Άρθρο 2
Το παράρτημα της παρούσας απόφασης προστίθεται ως κεφάλαιο 4 στο παράρτημα ΙΙ της οδηγίας 92/118/ΕΟΚ.
Άρθρο 3
Το παράρτημα της παρούσας απόφασης μπορεί να τροποποιηθεί σύμφωνα με τη διαδικασία που προβλέπεται στο άρθρο 18 της οδηγίας 92/118/ΕΟΚ, ιδίως για να ληφθούν υπόψη οι επιστημονικές και τεχνολογικές εξελίξεις και σύμφωνα με τη γνώμη της κατάλληλης επιστημονικής επιτροπής της Επιτροπής.
Άρθρο 4
Η παρούσα απόφαση εφαρμόζεται από την 1η Ιουνίου 2000. Δεν εφαρμόζεται για τη ζελατίνη που προορίζεται για κατανάλωση από τον άνθρωπο η οποία έχει παραχθεί πριν από την ημερομηνία αυτή.
Ωστόσο, το τμήμα ΙΙ σημείο 2 και το τμήμα IV σημείο 1 πρώτο εδάφιο του παραρτήματος θα εφαρμοστούν από τη στιγμή που θα καθορίσει η Επιτροπή, σύμφωνα με τη διαδικασία που θεσπίζεται στο άρθρο 18 της οδηγίας 92/118/ΕΟΚ.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 28 Οκτωβρίου 1999.

Labels: 0
3
17